钦定古今图书集成/理学汇编/经籍典/第037卷 > 《书轴赋》吕牧
## 钦定古今图书集成/理学汇编/经籍典/第037卷 > 《书轴赋》吕牧

方舆之静也，轴居其重；大辂之转也，轴当其用。夫履
端抱圆，何所适而不中？则有饰以金玉，交以丹漆，乍
骈首于青案，或周身于缥帙，虽偶提而偶携，亦无固
而无必。故能退尺则不短，进寸则不长。得随时之舒
卷，合君子之行藏。刘向校书之时，遍薰兰气；扬雄草
元之所，独染芸香。其质则微，其用不浅。若轮毂之负
载，同户枢之开转。能藏飞鹤之书，更掩回鸾之篆。妙
㧑谦以处厚，每求伸而先卷。遭秦则玉质斯焚，入汉
则石渠可践。别有韬黄公之秘略，怀王烈之素书。探
禹穴而谁见，启金縢而有诸。仲宣之藏万卷，惠子之
载五车。非我轴之何宝？能怀文以自如。岂俟脂膏后
运，枘凿方虚。彼所持而有待，假经籍为蘧庐